A BIZOTTSÁG HATÁROZATA
(2008. április 21.)
a Bursaphelenchus xylophilus (Steiner et Buhrer) Nickle et al. (a fenyőfa fonalférge) leküzdése céljából a Portugáliában felmerült kiadások fedezésére szolgáló, a 2006. és 2007. évre szóló közösségi pénzügyi hozzájárulásról szóló 2006/923/EK határozat egyes rendelkezéseitől való eltérésről
(az értesítés a C(2008) 1444. számú dokumentummal történt)
(Csak a portugál nyelvű szöveg hiteles)
(2008/327/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre (1) és különösen annak 23. cikke (6) bekezdésére,
mivel:
(1)
A 2006/923/EK bizottsági határozat (2) közösségi pénzügyi hozzájárulást hagyott jóvá a Portugáliában a Bursaphelenchus xylophilus (Steiner et Buhrer) Nickle et al. (a fenyőfa fonalférge) más tagállamokban történő elterjedésének leküzdése céljából 2006-ban és 2007-ben felállított intézkedési programra. Ezek az intézkedések egy olyan irtásövezet létrehozását jelentették, amely mentes a fenyőfa fonalférgét hordozó fáktól (a továbbiakban: irtásövezet).
(2)
A 2006/923/EK határozat elfogadása óta Portugália számos kedvezőtlen és kivételes körülménnyel szembesült, ami az intézkedések végrehajtásának elhalasztásához vezetett. Ezeket a körülményeket Portugália a Bizottsághoz intézett, 2007. szeptember 28-i keltezésű levelében részletezte. Míg az eredeti program szerint körülbelül 700 000 fenyőfát kellett volna kivágni, összesen végül 980 000 fenyőfa kivágására volt szükség. Emellett 3 700 000 fiatal fenyőfát is meg kellett semmisíteni. A portugál hatóságok azzal magyarázták ezt a számbeli különbséget, hogy az 1995-ös nemzeti erdőkataszter - amelyből az abban az időben rendelkezésre álló egyedüli adatok származtak - láthatóan elavult volt és alábecsülte a fiatal fák, az elszigetelten álló fák és a lomblevelű fafajok által dominált vegyes faállományú fák számát.
(3)
A kedvezőtlen körülmények ellenére a Bizottság portugáliai küldetései során megbizonyosodott arról, hogy a portugál hatóságok megfelelően tudták teljesíteni a 2006/923/EK határozat 1. cikkében említett célkitűzéseket. A felhalmozódott késedelmek elkerülhetetlenül megakadályozták őket abban, hogy az intézkedések végrehajtásából fakadó várható eredményeket teljes mértékben és a határozatban előírt szoros határidőn belül elérjék. A késedelmek ugyanakkor nem befolyásolták az intézkedések hatását és a Portugáliában 2007 tavaszán uralkodó időjárási viszonyoknak köszönhetően (amely nem volt kedvező a fenyőfa fonalférgét hordozó rovarok helyváltoztatásához) a növény-egészségügyi kockázatok nem növekedtek meg.
(4)
A 2006/923/EK határozat szankciókat határoz meg (a közösségi finanszírozás fokozatos csökkentését) az intézkedések végre nem hajtása, illetve késedelmes végrehajtása esetén. A kivételes körülményekre való tekintettel az ilyen csökkentések és szankciók alkalmazása aránytalan lenne.
(5)
A Portugália által benyújtandó dokumentációt úgy kell összeállítani, hogy az lehetővé tegye a Bizottság számára annak a következtetésnek a levonását, hogy a 2006/923/EK határozatban előírt közösségi pénzügyi hozzájárulás teljes összegének kifizetésére vonatkozó feltételek teljesültek. Mivel a kivételes körülmények miatt Portugália az irtásövezetet létrehozó magánvállalkozásokat is késve fizette ki, a megfelelő dokumentáció benyújtásának határidejét meg kell hosszabbítani.
(6)
Az e határozatban előírt intézkedések összhangban vannak a Növény-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A 2006/923/EK határozat 4. cikkétől eltérve az említett határozat 2. cikkében szereplő közösségi pénzügyi hozzájárulás teljes összegét akkor kell kifizetni, ha a következő feltételek teljesülnek:
a)
Portugália megfelelően végrehajtotta a fenyőfa fonalférgét hordozó fáktól mentes irtásövezet létrehozásához szükséges intézkedéseket, és teljesítette a 2006/923/EK határozat 1. cikkében említett célkitűzéseket;
b)
Portugália benyújtotta a Bizottsághoz a pénzügyi jelentést (beleértve a regisztrált számlákat vagy nyugtákat), és a 2006/923/EK határozat 5. cikkében említett technikai zárójelentést.
(2) A 2006/923/EK határozat 7. cikke nem alkalmazandó, amennyiben a Bizottság a Portugália által benyújtott bizonyítékok alapján meggyőződik arról, hogy az intézkedések végrehajtásának elhalasztása nem befolyásolta az intézkedések hatékonyságát.
2. cikk
Ennek a határozatnak a Portugál Köztársaság a címzettje.
Kelt Brüsszelben, 2008. április 21-én.